"Forţele armate ucrainene au reuşit să lovească navele amfibie Iamal şi Azov, precum şi un centru de comunicaţii şi alte infrastructuri ale Flotei ruse de la Marea Neagră", a anunţat Centrul de comunicaţii al forţelor armate ucrainene într-un comunicat.
Sâmbătă seara, Rusia a anunţat că a respins atacul a zece rachete ucrainene care a vizat oraşul Sevastopol.
Un copil şi o femeie au fost răniţi de resturi de la rachetele doborâte, care au deteriorat mai multe clădiri rezidenţiale, a declarat Mihail Razvojaev, guvernatorul oraşului Sevastopol.
Peninsula Crimeea este vizată în mod regulat de armata ucraineană cu ajutorul rachetelor şi dronelor, deoarece este importantă pentru logistica forţelor ruse care ocupă sudul Ucrainei.
La începutul lunii ianuarie, şeful serviciilor de informaţii militare ucrainene (GUR), Kirill Budanov, a afirmat că atacurile ucrainene împotriva Crimeei se vor intensifica.